Imtella' Awwissu 24, 2021 Il-Polonja saret l-aħħar pajjiż Ewropew li bdiet ittella' ħajt kontra r-refuġjati b'ilqugħ ġdid mal-fruntiera tal-Belarus. Il-Ministru għad-Difiża Pollakk Marius Blaszczak qal li l-ħajt se jkun għoli żewġ metri u nofs u huwa mfassal fuq dak li bniet l-Ungerija fuq il-fruntieri tagħha mas-Serbja fl-2015. F'konferenza tal-aħbarijiet qrib il-fruntiera tal-Belarus, il-Ministru qal li l-Polonja qed tħabbat wiċċha ma' attakk li għandu l-għan li jiskatta kriżi fil-qasam tal-immigrazzjoni. Huwa żied jgħid li s-suldati mal-fruntiera se jirdoppjaw għal 2,000 u mhux se jħalli li tinħoloq rotta għat-trasferiment ta' immigranti mill-Polonja lejn l-Unjoni Ewropea. Il-Ministru qassam ukoll ritratti tal-ħajt li ttella' ta' 100 kilometru magħmul minn razor-wire li sar fl-aħħar ġimgħat. Huwa qal li fl-aħħar xhur madwar 2,100 persuna mil-Lvant Nofsani u l-Afrika pprovaw jidħlu l-Polonja mill-Belarus f'dak li Blaszczak sejjaħ bħala "logħba maħmuġa" mill-President tal-Belarus Alexander Lukashenko u l-Kremlin biex jieħduha kontra s-sanzjonijiet tal-UE. Huwa qal li dawn mhumiex refuġjati, iżda immigranti ekonomiċi li nġiebu mill-gvern tal-Belarusja. Din id-deċiżjoni wasslet għall-kritika mill-kelliema tal-aġenzija tar-refuġjati tan-Nazzjonijiet Magħquda fejn sostniet li l-Gvern Pollakk għandu l-obbligu li jagħtihom il-possibilità li japplikaw għall-protezzjoni.